શેભર ગામની અમારી મુલાકાત ખુબજ આનંદદાયક રહી. અમારી ગાંધીનગરની બહાર પ્રથમ વાચન શિબિર હતી. પ્રાકૃતિક વાતાવરણ, શહેરથી દુર, લીમડાના છાંયે, ગામડાના બાળકો વચ્ચે અમને વાચન શિબિર કરવાની બહુ મજા આવી. અમે આ શિબિર માં ખાસ નોંધ્યું કે ગામડાના બાળકો ને જો યોગ્ય દીશા કે માર્ગદર્શન મળે તો તેઓ ખુબ આગળ આવે શકે તેમ છે. અમે ગાંધીનગરની અદ્યતન શાળાના સોફેસ્ટિકેટેડ બાળકો, સરકારી પ્રાથમિક શાળાના બાળકો માટે પણ વાચન શિબિર કરી છે. ગામડાના બાળકો માટે વાચન શિબિર એ અમારો પ્રથમ અનુભવ હતો. ગામડાના બાળકોની યાદ શક્તિ જોઇ અમે દંગ રહી ગયા. વડગામ સોશ્યલ અને વેલફેર ટ્રષ્ટ, વડગામ ના શ્રી નિતિનભાઇ પટેલના ખુબ આગ્રહ ને માન આપી અમે શેભર ખાતે ગ્રામ્ય બાળકો માટે વાચન શિબિર નું આયોજન કર્યું. નિતિનભાઇ ગ્રામ્ય બાળકો માટે જે કાર્ય કરે છે તે વંદનીય છે. નાનકડા ગામમાં આપણે ઇંટરનેટ સેવા ની કલ્પના પણ ન કરી શકીએ. નિતિનભાઇ ગ્રામ્ય બાળકોને ઇંટરનેટ ના માધ્યમ દ્વારા સારા સંસ્કારો અને જ્ઞાન પુરૂં પાડે છે. નિતિનભાઇ ના વંદનીય કાર્યો અમે રીડગુજરાતી દ્વારા જાણ્યા અને માણ્યા પણ છે. નિતિનભાઇના પ્રયાસોથી તો ગ્રામ્ય બાળકો ને એમ પણ ન લાગે કે અમે શહેર ના બાળકો થી જુદા છીએ.